**Likumprojekta grozījumi Ventspils brīvostas likumā**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009.gada 15.decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 5.1 punktu šī sadaļa nav jāaizpilda. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2019.gada 9.decembra Amerikas Savienoto valstu (turpmāk – ASV) Valsts kases Ārvalstu aktīvu kontroles birojs (turpmāk – ASV OFAC) pieņēma lēmumu par sankciju noteikšanu pret Aivaru Lembergu, Ventspils brīvostas pārvaldi, Ventspils Attīstības aģentūru, Biznesa attīstības asociāciju un Latvijas Tranzīta biznesa asociāciju. Ministru kabinets un Saeima ir veikuši virkni darbību un Likums par ostām tika grozīts izslēdzot pašvaldību pārstāvjus no Ventspils un Rīgas ostu valdēm. Tādējādi tika nodrošināta 100% valsts kontrole pār lēmumu pieņemšanu tajās. Lai pilnībā izslēgtu iespējamu sasaisti ar līdzšinējo Ventspils brīvostas pārvaldi un varētu atcelt iepriekš minētās ASV OFAC sankcijas, nepieciešams izveidot pilnīgi jaunu struktūru Ventspils ostas pārvaldīšanai. Vienlaikus tas atbilstu Deklarācijas par Artura Krišjāņa Kariņa vadītā Ministru kabineta iecerēto darbību 82.punktam, kas nosaka, ka lielo ostu darbībā piemērosim OECD valsts kapitālsabiedrību pārvaldības principus, palielināsim valsts ietekmi lēmumu pieņemšanā un nodrošināsim efektīvāku resursu izmantošanu; izvērtēsim un reformēsim lielo ostu pārvaldības modeli, kā prioritāro risinājumu paredzot to pārveidošanu par valsts kapitālsabiedrībām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019.gada 12.decembrī Saeima pieņēma grozījumus Likumā par ostām, nosakot, ka turpmāk Ventspils ostas valdes sastāvu veidos tikai ministru deleģēti valdes locekļi, kurus iecels Ministru kabinets.  Neskatoties uz jau Ministru kabineta un Saeimas veiktajām darbībām, pastāv būtisks risks, ka Ventspils ostas darbība faktiski var apstāties, jo tajā strādājošie komersanti, stividori, kuģu īpašnieki un aģenti 2019.gada 9.decembra ASV OFAC pieņemtā lēmuma par sankciju noteikšanu pret Aivaru Lembergu, Ventspils brīvostas pārvaldi, Ventspils Attīstības aģentūru, Biznesa attīstības asociāciju un Latvijas Tranzīta biznesa asociāciju kontekstā var izvēlēties neturpināt darbu Ventspils ostā.  Ņemot vērā to, ka saskaņā ar Likuma par ostām tajā noteiktās maksas iekasē Ventspils brīvostas pārvalde, tās konti minētā lēmuma sakarā var tikt bloķēti, kā rezultātā ostas pārvalde nespēs veikt savas funkcijas – sniegt ostas pakalpojumus.  Saskaņā ar Ventspils brīvostas pārvaldnieka sniegto informāciju jau 2019.gada 10. un 11.decembrī Ventspils brīvostas pārvaldes konti bija bloķēti un maksājumu veikšana nebija iespējama.  Ventspils osta ir otra lielākā osta Latvijā, kuras kopējā ekonomiskā ietekme Latvijas valsts IKP struktūrā ir  līdz 2 %  Ventspils ostā 2019.gada 11 mēnešos tika pārkrauti 19.5 miljoni tonnu, kas ir par **3.8% vairāk** nekā 2018.gadā.  2020.gadā Ventspils ostā bija plānots pārkraut **20,00 miljonus tonnu.**  2019. gada 11 mēnešos Latvijas ostās kopā tika pārkrauti 57.9 miljoni tonnu, no tiem **34% tika pārkrauti Ventspils brīvostā.**  Uz 2019. gada 1. janvāri Ventspils brīvostā darbojas 38 ražošanas uzņēmumi un 14 stividorkompānijas, kas nodrošina kravu pārkraušanu ostā.  Ventspils brīvostā uz 2019. gada 1. janvāri bija nodarbināti **3929 darbinieki**, no tiem 2528 ir ražošanas uzņēmumos, 1151 ostas stividorkompānijās un 250 darbinieki Ventspils brīvostas pārvaldē.  Ekonomiskās darbības apstāšanās vai izbeigšanās Ventspils ostā atstās būtisku negatīvu ietekmi uz Latvijas ekonomiku un tautsaimniecību.  Papildus minētajam Ventspils brīvostas pārvalde saskaņā ar Likumā par ostām un Ventspils brīvostas likumā noteikto nodrošina Eiropas Savienības (ES) fondu programmu veiksmīgu ieviešanu, proti, ES fondu 2014.-2020.gada plānošanas perioda darbības programmas "Izaugsme un nodarbinātība" 6.1.1.specifiskā atbalsta mērķa “Palielināt lielo ostu drošības līmeni un uzlabot transporta tīkla mobilitāti” ietvaros tiek īstenoti projekti, ar kopējo ES fondu līdzfinansējumu 32 304 208 *euro*, lai pilnveidotu Ventspils brīvostas pārvaldes valdījumā esošo ostas publisko koplietošanas infrastruktūru. Projektu *(Nr.6.1.1.0/17/I/001 “Pievadceļu attīstība Ventspils Brīvostas teritorijā esošajiem termināļiem un industriālajām zonām”; Nr.6.1.1.0/17/I/003 “Ventspils brīvostas hidrotehnisko būvju pārbūve un atjaunošana”)* galvenās darbības ir saistītas ar autotransporta pievadceļu ostai būvniecību, hidrotehnisko būvju pārbūves un atjaunošanas darbiem. Tādejādi nodrošinot kuģošanas drošību un ostas funkcionalitātes ilgtspēju, līdz ar to sekmējot kravu pārvadājumu efektivitāti, ostas kapacitāti un Ventspils ostas konkurētspēju.  Nerisinot jautājumu par Ventspils ostas darbības nodrošināšanu, pastāv būtiski riski valsts un pašvaldības budžetiem, valsts un pašvaldību īpašumu vērtības zudumam, atvēlētā ES fondu finansējuma zaudēšanu un veikto ES fondu ieguldījumu atmaksu.  Saskaņā ar Ventspils brīvostas valdes locekļu sniegto informāciju, ievērojamus ieguldījumus ostas teritorijā esošajos komercobjektos (industriālajā parkā esošajos kompleksos) veic arī privātie komersanti.  Kopējā Ventspils brīvostas pārvaldes 2018.gada investīciju programma tika finansēta 18.1milj.EUR apjomā, tajā skaitā no Ventspils brīvostas pārvaldes pašu līdzekļiem un ES Kohēzijas fonda līdzekļiem.  Ar šiem likuma grozījumiem tiks noteikts, ka Ventspils ostas pārvaldīšanu nodrošinās jaundibinātā valsts akciju sabiedrība “Ventas osta”. Šīs sabiedrības galvenais uzdevums būs nodrošināt Ventspils ostas darbības funkcionēšanu, pakalpojumu sniegšanu un nepieciešamo lēmumu pieņemšanu.  Taču ņemot vērā to, ka esošās atvasinātās publiskās personas Ventspils brīvostas pārvaldes īpašumā un valdījumā ir liels apjoms aktīvu (zemes, ēkas, būves, infrastruktūras objekti), kā arī ievērojams saistību apjoms (2019.gadā Ventspils brīvostas pārvaldei bija kredītsaistības 17,6 mlj euro apmērā) sagatavotie grozījumi Likumā par ostām un Ventspils brīvostas likumā neparedz Ventspils brīvostas pārvaldes kā juridiskas personas likvidāciju, vai citu tās juridiskās formas maiņu. Ventspils brīvostas pārvaldes galvenais uzdevums līdz tālākiem lēmumiem būs nodrošināt visas mantas kopuma un finanšu līdzekļu saglabāšanu, un sadarbībā ar jauno valsts akciju sabiedrību “Ventas osta” veikt visas nepieciešamās darbības, lai ekonomiskā aktivitāte Ventspils ostā neapstātos. Ventspils brīvostas pārvaldes darbu nodrošinās ostas valde 4 cilvēku sastāvā.  Tiks apzinātas visas Ventspils brīvostas pārvaldes saistības, t.sk. ar nomniekiem, pakalpojumu sniedzējiem, kreditoriem, investoriem, valsts un pašvaldības institūcijām, lai noteiktu saistību raksturu, apmēru, pielīgtos apgrūtinājumus u.c. Šajos konkrētajos apstākļos, kad ir noteiktas ASV OFAC sankcijas pret Ventspils brīvostas pārvaldi ir jāveic detalizēts saistību novērtējums, jo Ventspils brīvostas pārvaldei iespējams ir noslēgtas un spēkā esošas vienošanās ar juridiskajām personām, kuras ir iekļautas sankciju sarakstā. Līdz ar to vispārējas normas ietveršana normatīvajā aktā par saistību nodošanu vai pārņemšanu, šajā konkrētajā gadījumā būtu pretrunā ar šo normatīvo aktu mērķi nodalīt Ventspils ostas darbību no sankciju sarakstā esošo personu ietekmes. Ventspils brīvostas pārvaldes valdei būs uzdevums veikt pilnīgu Ventspils brīvostas pārvaldes saistību, mantas un aktīvu apzināšanu, lai piedāvātu Ministru kabinetam un pašvaldībai priekšlikumus tālākām darbībām. Piemēram, nodot saistību, mantu vai aktīvu jaundibinātai kapitālsabiedrībai; nodot to pašvaldībai vai risināt jautājumu par noslēgtās vienošanās izbeigšanu (īpaši gadījumā, ja tiek konstatēts, ka līgums slēgs ar sankciju sarakstā esošu personu vai saistītajām personām). Šo uzdevumu izpildē būs jāiesaista Ventspils brīvostas pārvaldes valde, jaunās kapitālsabiedrības valde, kā arī valsts un pašvaldības pārstāvji.  Ar šiem likuma grozījumiem netiek mainītas īpašuma tiesības uz ostas teritorijā esošajiem nekustamajiem īpašumiem, līdz ar to atbilstoši Likumam par ostām ostas pārvalde nodrošinās tās valdījumā nodoto valsts un pašvaldību nekustamo īpašumu pārvaldīšanu atbilstoši noteiktajiem ostas darbības mērķiem.  Tādējādi Ventspils brīvostas likuma grozījumos ir noteikts, ka VAS “Ventas osta” pildīs ostas pārvaldnieka funkcijas, kā arī būs tiesīga slēgt līgumus ar ostas klientiem, kā arī savstarpēji vienojoties ar Ventspils brīvostas pārvaldi un ostas klientu, slēgt pārjaunojuma līgumus par saistību uzņemšanos pret ostas klientiem.  Papildus minētajam ar likumprojektu paredzēts svītrot Ventspils brīvostas likuma 18.pantu, ievērojot to, ka minēto uzdevumu vairs neveic Ventspils brīvostas pārvalde. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija. |
| 4. | Cita informācija | Ministru kabineta locekļi 2019.gada 10.decembrī konceptuāli vienojās, ka vienlaikus nekavējoties ir jāveic darbības, lai nodrošinātu Ventspils ostas un tās teritorijas netraucētu funkcionēšanu, tās pārvaldīšanu un apsaimniekošanu.  2019.gada 17.decembra sēdē ar Ministru kabineta lēmumu ir atļauts nodibināt valsts akciju sabiedrību “Ventas osta”, kuras visas balstiesīgās akcijas piederēs valstij un kapitālsabiedrības akcijas nedrīkstēs privatizēt, atsavināt, ieķīlāt un citādi apgrūtināt.  Kapitālsabiedrības dibināšanai no valsts budžeta līdzekļiem būs nepieciešami finanšu līdzekļi līdz 35 500 *euro* apmērā, t.i., pamatkapitāla izmaksas (minimālais akciju sabiedrības pamatkapitāla lielums ir 35000 EUR) un izmaksas, kas saistītas ar kapitālsabiedrības reģistrāciju (apmēram 500 EUR). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ventspils brīvostas pārvalde, Ventspils ostas teritorijā strādājošie uzņēmēji, Ventspils brīvostas pārvaldes kreditori, debitori un citas juridiskās un fiziskās personas ar kurām Ventspils brīvostas pārvaldei ir līgumattiecības. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Nav iespējams operatīvi novērtēt. Bet ņemot vērā to, ka plānotās darbības ir vērstas uz to, lai novērstu ievērojamu zaudējumu rašanos valsts un pašvaldības budžetiem un mantai, kā arī kaitējumu fizisko un juridisko personu mantiskajiem ieguldījumiem Ventspils ostas teritorijā, jebkuras papildus administratīvās izmaksas ir attaisnojamas un lietderīgas. Izmaksas, kas rakstos Ventspils ostai pārtraucot darbību būtu nesalīdzināmi lielākas un atstātu ilgstošu negatīvu ietekmi uz Latvijas tautsaimniecību kopumā. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Vienlaikus ir sagatavoti grozījumi Likumā par ostām, kas izskatāmi vienlaicīgi |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ventspils brīvostas likuma grozījumi. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ir izveidota jauna valsts akciju sabiedrība “Ventas osta”, kuras galvenais uzdevums būs nodrošināt Ventspils ostas darbības funkcionēšanu, pakalpojumu sniegšanu un nepieciešamo lēmumu pieņemšanu.  Esošās atvasinātā publiskā persona Ventspils brīvostas pārvalde turpina pastāvēt, taču sagaidāms, ka ievērojama daļa darbinieku – speciālisti, tehniskais personāls u.c. pakāpeniski pāries darbā uz jaundibināto valsts kapitālsabiedrību. |
| 3. | Cita informācija |  |

Satiksmes ministrs T.Linkaits

Vīza:

valsts sekretāra p.i. Dž.Innusa